Etiekkomitee bevind teen ‘Gupta-minister’Mosebenzi Zwane, minister van minerale hulpbronne (Foto: Siphelele Dludla/ANA) Die parlementêre komitee vir etiek en ledebelange het bevind dat Mosebenzi Zwane, voormalige minister van minerale hulpbronne, die etiese kode vir lede van die parlement oortree het. Dit is omdat hy onder meer adviseurs aangestel het wat sakevennote was van die berugte Gupta-broers en ook versuim het om te verklaar dat hy in 2015 op dié broers se onkoste in Dubai en Indië rondkerjakker het. “Gevolglik het hy versuim om op só ŉ manier op te tree wat die publiek se vertroue in die integriteit van die parlement bevorder en het hy ook versuim om ten alle tye op te tree in oorleg met die vertroue wat die publiek in hom as lid van die parlement geplaas het,” lees die komitee se bevindings. Zwane is een van die lede van die parlement wat in die voormalige Openbare Beskermer Thuli Madonsela se veelbesproke verslag oor staatskaping geïmpliseer word. Luidens die verslag het hy die Gupta-familie gehelp om onregmatig invloed uit te oefen oor die staat en staatsbeheerde instansies. Hy het die bewerings destyds ontken. Die DA se James Lotriet en die drukgroep Outa het gevolglik in Oktober 2017 ŉ klag teen hom by die etiekkomitee ingedien. Die komitee het by die Nasionale Vergadering aanbeveel dat verskeie stappe teen Zwane, steeds ŉ lid van die parlement, gedoen word. Die komitee beveel aan dat: Zwane word intussen krimineel aangekla van bedrog met betrekking tot die veelbesproke Estina-suiwelprojek, waartydens miljoene rande van belastingbetalers se geld via die suiwelplaas gekanaliseer is om vir ŉ luukse Gupta-troue by Sun City te betaal. Zwane was die provinsiale LUR vir landbou toe die Estina-projek afgeskop het.